1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการทำรายการของบริษัทมีดังนี้

1.1 ความเสี่ยงทางธุรกิจและทางการตลาด

ตามโครงสร้างรายได้ของบริษัทภายหลังการเข้าซื้อบริษัท สามารถคอมเทค จำกัดนั้น
นอกจากฐานรายได้ที่ใหญ่ขึ้นแล้ว
ความเสี่ยงจากการพึ่งพิงลูกค้าหลักน้อยรายและพึ่งพิงรายได้จากการสื่อสารดาวเทียมได้ลดลงอย่างมีนัยสำคัญ
ความเสี่ยงจากความไม่แน่นอนในการต่ออายุสัญญาโครงการโทรศัพท์สาธารณะทางไกลชนบทที่จะหมดลงในปี
2549 ก็ได้ถูกชดเชยจากโครงการอินเทอร์เน็ตโรงเรียนที่มีระยะเวลาสัญญา 5 ปี
ความเสี่ยงทางธุรกิจที่สำคัญคือ การเติบโตของตลาดเทคโนโลยีสารสนเทศและการสื่อสารโดยรวม
และความผันผวนของมูลค่าโครงการประมูลโดยรวมในแต่ละไตรมาส
แต่เนื่องจากนโยบายของรัฐบาลที่ส่งเสริมให้มีการใช้เทคโนโลยีสารสนเทศและการสื่อสารมากขึ้นทั้งในหน่วยงานภาครัฐบาล
รัฐวิสาหกิจ และภาคเอกชน โดยเฉพาะอย่างยิ่งในชนบทห่างไกล
ส่งผลให้ธุรกิจที่บริษัทดำเนินการอยู่มีโอกาสในการขยายตัวอย่างมั่นคงต่อเนื่องในหลายปีข้างหน้า

แต่ทั้งนี้เพื่อลดความผันผวนของการเติบโตของรายได้จากการแข่งขันในตลาดที่คาดว่าจะรุนแรงมากขึ้นจากนโยบายการเปิดเสรีทางโทรคมนาคม
และการเปลี่ยนแปลงของเทคโนโลยีที่รวดเร็ว
บริษัทมีนโยบายที่จะเพิ่มฐานที่เป็นแหล่งรายได้ระยะยาว เช่น การเช่า บริการ และบำรุงรักษา
ควบคู่ไปกับการขยายฐานรายได้จากโครงการระยะสั้นต่าง ๆ
และการต่อยอดบริการทางด้านเทคโนโลยีสารสนเทศและการสื่อสารในรูปแบบสินค้าและบริการแบบครบวงจร
(Total Solution) เพื่อเพิ่มความสามารถในการแข่งขันของบริษัท

1.2 ความเสี่ยงจากการค้างชำระของลูกหนี้

บริษัทได้ดำเนินนโยบายการแก้ไขปัญหาจากการค้างชำระหนี้ของลูกหนี้อย่างต่อเนื่อง
โดยมีหน่วยงานเร่งรัดหนี้สินเข้ามาดูแลปัญหานี้โดยเฉพาะ
จึงทำให้บริษัทสามารถควบคุมยอดหนี้ค้างชำระให้อยู่ในระดับที่น่าพอใจ
นอกจากนั้นบริษัทยังมีนโยบายในการพิจารณาถึงสถานภาพและสภาพคล่องของลูกค้าแต่ละรายก่อนการให้บริการ
เพื่อลดปัญหาหนี้เสียอันอาจจะเกิดผลกระทบต่อบริษัทได้ในอนาคต
โดยลูกหนี้ส่วนใหญ่ในปัจจุบันเป็นลูกค้าที่มีฐานะทางการเงินดี เช่น รัฐวิสาหกิจ หน่วยงานของรัฐบาล
และบริษัทขนาดใหญ่ จึงทำให้ความเสี่ยงด้านหนี้เสียอยู่ ณ ระดับต่ำ เช่น บริษัท ทีโอที จำกัด
(มหาชน) ที่มีการชำระที่ดีอย่างต่อเนื่อง

1.3 ความเสี่ยงจากภาระหนี้สินที่เพิ่มขึ้นภายหลังการเข้าซื้อบริษัท สามารถคอมเทค จำกัด

ภาระหนี้สินของบริษัทโดยรวมภายหลังการเข้าซื้อบริษัท สามารถคอมเทค จำกัด
จะอยู่ในระดับที่สูงกว่าเดิมค่อนข้างมาก แต่ทั้งนี้เมื่อพิจารณาในรายละเอียดแล้ว
ภาระหนี้ส่วนใหญ่จะเป็นภาระหนี้ที่เป็นสินเชื่อโครงการที่มีเงื่อนไขการชำระคืนตามงวดรับเงินเกือบทั้งหมด
และเป็นโครงการภาครัฐที่มีมูลค่าโครงการแน่นอน สำหรับภาระหนี้ทั่วไปนั้น ณ. วันที่ 30 ธันวาคม
2548 จะมีอยู่เพียง 317.7 ล้านบาท โดยเป็นภาระหนี้ที่บริษัท และบริษัท สามารถคอมเทค
จำกัดเป็นหนี้ บริษัท สามารถคอร์ปอเรชั่น จำกัด (มหาชน) จำนวน 175.7 ล้านบาทและ 142.0
ล้านบาทตามลำดับนั้นจะมีเงื่อนไขในการชำระคืน 2-3
ปีซึ่งบริษัทมีความสามารถเพียงพอในการชำระคืนจากผลการดำเนินการโดยรวมภายหลังการเข้าซื้อบริษัท
สามารถคอมเทค จำกัด

แต่ทั้งนี้บริษัทมีนโยบายที่จะควบคุมสัดส่วนหนี้สินต่อทุนให้อยู่ในระดับที่เหมาะสม โดยเฉพาะภาระหนี้
ทั่วไปเพื่อรองรับความผันผวนของปัจจัยภายนอกต่าง ๆ เช่น
ภาวะตลาดเทคโนโลยีสารสนเทศและการสื่อสาร และอัตราดอกเบี้ยเป็นต้น

1.4 ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

เนื่องจากบริษัทมีผู้ถือหุ้นรายใหญ่คือ บริษัท สามารถคอร์ปอเรชั่น จำกัด (มหาชน) ซึ่งถือหุ้นในบริษัท
จำนวน 383,495,550 หุ้น หรือคิดเป็นร้อยละ 63.92 ของทุนชำระแล้วของบริษัท และบริษัท
วิไลลักษณ์ อินเตอร์ เนชั่นแนล โฮลดิ้ง จำกัด ซึ่งมีผู้ถือหุ้นกลุ่มเดียวกับ บริษัท สามารถคอร์ปอเรชั่น
จำกัด (มหาชน) คือ ตระกูลวิไลลักษณ์ ซึ่งถือหุ้นในบริษัทจำนวน 5,860,000 หุ้น คิดเป็นร้อยละ
0.98
ของทุนชำระแล้วของบริษัททำให้สามารถที่จะควบคุมการลงมติผู้ถือหุ้นเกือบทั้งหมดในเรื่องสำคัญต่างๆ
ได้ เช่น การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นๆอาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้

* จากข้อมูลรายชื่อผู้ถือหุ้นรายใหญ่ ณ วันที่ 31 มกราคม 2549

1.5 ความเสี่ยงจากการเปลี่ยนแปลงผู้ถือหุ้นรายใหญ่อันเนื่องมาจากการจำนำหุ้น

 บริษัท สามารถคอร์ปอเรชั่น จำกัด (มหาชน) ได้เข้าทำสัญญาเงินกู้กับธนาคารในประเทศรายหนึ่ง โดยภายใต้สัญญาเงินกู้ดังกล่าว บริษัท สามารถคอร์ปอเรชั่น จำกัด (มหาชน) ตกลงจำนำหุ้นที่ตนถืออยู่ในบริษัทจำนวน 260,832,000 หุ้น หรือคิดเป็นร้อยละ 43.47 ของทุนชำระแล้วของบริษัท เพื่อเป็นการประกันการชำระหนี้ของตน อย่างไรก็ตามหากบริษัท สามารถคอร์ปอเรชั่น จำกัด (มหาชน) ผิดสัญญาเงินกู้ และธนาคารรายดังกล่าวใช้สิทธิบังคับจำนำหุ้นของบริษัทโดยการขายทอดตลาดก็อาจทำให้เกิดการเปลี่ยนแปลงผู้ถือหุ้นรายใหญ่ของบริษัทได้ ภายหลังการบังคับจำนำดังกล่าว